Helsingin poliisi sai maanantaina kello yhden jälkeen yöllä ilmoituksen, jonka mukaan valkoisessa henkilöautossa ollut mies oli uhannut ryöstää kaksi vuonna 2000 syntynyttä poikaa Kallvikin rannassa Keski-Vuosaaressa.

Poliisipartio sai yöllä puhelimitse kiinni tapauksen ilmoittajan eli toisen pojista, joka kertoi, että oli ollut veljensä kanssa Kallvikin rannassa ulkoiluttamassa koiraa.

Pojan mukaan heidän perässään rantaan parkkipaikalle oli tullut valkoinen henkilöauto, jossa oli musta katto ja mahdollisesti mustat vanteet. Auto oli lähestynyt poikia hitaasti pitkät valot päällä.

Ilmoittaja kertoi poliisille heitä heitä lähestyneen auton apukuljettajan nousseen yllättäen uhkaamaan poikia ja vaatimaan heiltä rahaa. Hän oli heiluttanut kädessään isoa puukkoa ja otti hetken päästä esiin myös pesäpallomailan sanomaa tehostaakseen.

Pojat olivat vakuutelleet miehelle, etteivät he halua hankaluuksia. Tässä vaiheessa poikien mukana ollut koira oli alkanut murisemaan ja henkilöauto poistui paikalta. Poikia uhkaillut apukuljettaja ei saanut anastettua mitään.

Poliisipartio kävi jututtamassa tapauksen ilmoittajaa, joka oli selvästi järkyttynyt tapauksesta. Henkilöauto ja epäilty ryöstäjä ovat toistaiseksi kateissa. Poliisi tutkii tapausta törkeän ryöstön yrityksenä.